विद्यालयको जग्गा अतिक्रमण गरि व्यवसाय संचालन गर्दै आएका खुद्रे व्यवसायीलाई प्यूठान प्रशासनले हटाउन थालेको छ । भवानीश्वरी प्राथामिक बिद्यालय नयाँगाउँ–१ जस्पुर प्यूठान, दाङको भालुवाङ–प्यूठान–रोल्पा सडक खण्ड अन्तरगत प्यूठान सदरमुकाम र रोल्पाका लागि छुट्टिने चकचके चोकमा रहेको बजार क्षेत्रमा स्थानीय केहि व्यक्तिहरुको अगुवाईमा वर्षाैदेखि खुद्रे व्यवसायीले विद्यालयको जग्गा अतिक्रमण गर्दै आएका थिए । एभिन्यूज टेलिभिजनले खवर प्रशारण गरेपछि जिल्ला प्रशासन कार्यलय प्युठानले घरटहरा १५ दिने अल्टिमेटन पछि भत्काउन थालेको हो । विद्यालयले भने ट्रष्टको निर्माण गरेर विद्यालयलाई आम्दानीको श्रोतको रुपमा विकास गरिने जनाएको छ । विद्यालय व्यवस्थापन समितिका अध्यक्ष गिरिराज पौडेलले यसवाट आउने आम्दानीले व्यवसाय सन्चालनमा सहज हुने वताए । उनले यहि आम्दानीवाट आएको रकमवाट आगामी शैक्षिक सत्रबाट कक्षा ९ समेत शुरु गर्ने उनले जानकारी दिए । यहि रकमबाट अस्थायी संरचना निर्माण गरेर विद्यालयलाई नियमित आम्दानीको रुपमा बलियो बनाउँदै लैजाने विद्यालयको योजना छ । विद्यालयले जग्गा भाडामा दिएर आम्दानी गर्दै आएको भए पनि पछिल्लो पाँच वर्षदेखि व्यवसायीहरुले भाडा बुझाउन अटेर गर्दै आएका थिए । वर्षाैदेखि भोगचलन गर्दै आएको भन्दै उनीहरुले जग्गामा आफ्नो नाममा हुनु पर्ने अडान राख्दै आएका छन् । उता, भौतिक पूर्वाधार र शिक्षक नभएकै कारण विद्यालय थला पर्दै आएको थियो ।